**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2015. december 9-i ülésére**

**Tájékoztató az önkormányzati kamatmentes kölcsönre vonatkozó korábbi szabályozásról**

Szombathely Megyei Jogú Város Közgyűlése Oktatási és Szociális Bizottsága a 420//2015. (X.20.) számú határozatában felkérte az Egészségügyi és Közszolgálati Osztályt, hogy adjon tájékoztatást a korábbi jogszabályi rendelkezések alapján nyújtott kamatmentes kölcsön tapasztalatairól, a korábbi eljárási rendről.

Fentiekre tekintettel az Osztály az alábbiakról tájékoztatja a Bizottságot:

**I.** Szombathely Megyei Jogú Város Önkormányzata Közgyűlésének a 2015. február 28. napján hatályos a szociális igazgatásról, a gyermekek védelméről és az egyes szociális ellátási formák szabályairól szóló 13/1993. (IV.29.) rendelete (továbbiakban: önkormányzati rendelet) - az önkormányzati segély egyik formájaként – a 11.§-ában szabályozta a kamatmentes kölcsönre való jogosultság feltételeit.

Az önkormányzati rendelet 11.§ (1) bekezdése értelmében rendkívüli élethelyzet, valamint tartós létfenntartási gondok esetén önkormányzati segély annak a kérelmezőnek nyújtható, akinél az egy főre jutó havi nettó jövedelem nem haladja meg családban élő esetén az öregségi nyugdíj mindenkori legkisebb összegének 250%-át, egyedül élő esetén 300%-át. Az önkormányzati rendelet 11.§ (7) bekezdése értelmében azon kérelmező részére, akinek családjában az egy főre jutó havi jövedelem összege meghaladja az öregségi nyugdíj mindenkori legkisebb összegének 150 %át, egyedül élő kérelmező esetén a 200%-át, kizárólag kamatmentes kölcsön formájában nyújtható önkormányzati segély.

A 168/1997. (X.06.) Korm. rendelet (továbbiakban: 168/1997. (X.06.) Korm. rendelet) 11. §-a értelmében az öregségi nyugdíj legkisebb összege havi 28 500,- Ft.

**Előzőek alapján kamatmentes kölcsönre volt jogosult az, akinek családjában az egy főre jutó jövedelem 42 706,- Ft és 71 250,- Ft között volt, és az az egyedül élő, akinek jövedelme 42 751,- Ft és 85 500,- Ft között volt.**

Az önkormányzati rendelet a kamatmentes kölcsön felső határát 150 000,- Ft-ban, a visszafizetés időtartamát pedig legfeljebb 18 hónapban határozta meg.

**II.** A 2009-2014 közötti időszakban összesen 399 fő részesült kamatmenetes kölcsönben, részükre összesen 37 574 000,- Ft került kifizetésre.

A kamatmentes kölcsön kifizetésére fordított önkormányzati kiadások alakulását az alábbi táblázat tartalmazza:

|  |  |  |
| --- | --- | --- |
| ÉV | ÖSSZEG | FŐ |
| 2009 | 14 289 000,- Ft | 122 |
| 2010 | 12 641 000,- Ft | 133 |
| 2011 | 2 459 000,- Ft | 16 |
| 2012 | 2 445 000,- Ft | 56 |
| 2013 | 3 565 000,- Ft | 43 |
| 2014 | 2 175 000,- Ft | 26 |

A 2009-2010. évben a jogosultak magasabb száma egy korábbi, a jövedelemhatárt magasabb összegben meghatározó szabályozással magyarázható.

A 2011. március 3-a előtt hatályos önkormányzati rendelet értelmében kamatmentes kölcsönre az volt jogosult, akinek családjában az egy főre jutó jövedelem a 85 500,- Ft-ot, egyedül élő esetén a 114 000,- Ft-ot nem haladta meg.

III. A kamatmenetes kölcsön visszafizetésére vonatkozóan a 2015. február 28. napján hatályos önkormányzati rendelet garanciális szabályokat is tartalmazott.

Az önkormányzati rendelet 11. § (8)-(11) bekezdései értelmében 40.000,- Ft-nál nagyobb összegű kamatmentes kölcsön annak a kérelmezőnek nyújtható, aki letiltás nélküli rendszeres jövedelemmel rendelkezik, és az összes körülmény mérlegelése alapján a kölcsön visszafizetése előre láthatóan biztosított. A kamatmentes kölcsön visszafizetése kizárólag akkor tekinthető biztosítottnak, ha a havi törlesztő összeg nem haladja meg a család kérelem benyújtását megelőző hónapban megszerzett összes bevételének és igazolt havi kiadásai különbözetének 50 százalékát.

Havi kiadásnak minősülnek az alábbiak: közüzemi díjak, lakbér, bérleti díj, közös költség, telefondíj, kötelező és önkéntes biztosítás díjai, adó– és adójellegű befizetések, hiteltörlesztés, létfenntartáshoz szükséges kiadások, egyéb kiadások.

A kamatmentes kölcsön megállapításának feltétele, hogy a kérelmező a kérelem benyújtását megelőző havi kiadásait igazolja, illetve írásbeli nyilatkozatot tegyen.

A fenti szabályozás ellenére a 2009-2014 közötti időszakban megállapított kamatmentes kölcsönöknél 20 174 924,- Ft vissza nem fizetett hátralék keletkezett.

A szociális rászorultság alapján megállapított ellátások, így a kamatmentes kölcsön esetében is, a hátralékok behajtására lehetőség a legtöbb esetben nincs.

IV. Szombathely Megyei Jogú Város Önkormányzata Közgyűlésének a települési támogatás keretében nyújtott ellátások és a szociális szolgáltatások helyi szabályozásáról szóló 8/2015. (II.27.) önkormányzati rendelete jelenleg is biztosít lehetőséget arra, hogy a rendkívüli krízishelyzetbe került személyek részére - jövedelmi- és vagyoni helyzet vizsgálata nélkül – támogatást nyújtson.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. december „ ”.

**/: Koczka Tibor:/**

HATÁROZATI JAVASLAT

**…/2015. (XII.09.) OSzB. sz. határozat**

Az Oktatási és Szociális Bizottság a kamatmentes kölcsönre vonatkozó korábban hatályos jogszabályi rendelkezésekről szóló tájékoztatót megtárgyalta, és azt elfogadta.

**Felelősök:** Rettegi Attila, az Oktatási és Szociális Bizottság elnöke

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** 2015. december 31.